Troiad get ar velo; àr un dro em eus amzer da welet ar plant ha n'em eus ket, rak ur pal zo d'am beaj: mont d'ul levraoueg. Setu e taolan ur sell dre vras àr ar plant diwezhat, ar re a denn splet a enderviadoù gourdomm an dilost-hañv. En o mesk, karot gouez, ha korz-labous (Heraclium sphondylium) er memes  familh. An anv diwezhañ-mañ em eus kavet e "Alc'hwez louzeier bleunveg Breizh" get Thierry Châtel.  Un nebeut Linaria repens (get o boketoù glas tanav ha gwenn). Linad, kaol-moc'h... mes ar pezh a verkan eo an niver bras a spesadoù a familh an Aster (pe "Composées"): un nebeud c'hwervizon, miloc'h, pasapl a Senecio (Chodrune hag aouredal), mildelienn (Achillée millefeuilles) a-yoc'h, un anfin a Conyza (get kapitulennoù bihan-bihan; ur spesad anezhe a oa arruet ag an Amerik dre-mañ e fin an XIXvet kantved,  daou arall (ar re a weler bremañ e kement lec'h a zo) a zo arruet èldin dre-mañ: e 1977 !!)... un nebeudig Sonchus (Laezhegenn pe Laiteron). Ha dreist-holl, er memes lec'h m'o gwelan bep blez, ul louzaouenn hag a zo din-me ur seurt arouez ag an dilost-hañv: ar bizhier alaouret (Solidage Verge d'Or pe Solidago virgaurea) get o bokedoù a-hed ar gorzenn, tolpet en ur seurt lost-jav melen-koar. Bra int hag àr ar memes tro, o gwelet a dalv e tostaomp d'ar goañv; ma, èl-se emañ. O c'havout a reoc'h er c'hoadoù  frank, àr vord an hentoù, en douar paour.    E-raok arsav evit hiniv, un tamm doare ag an evned. Ar ma hent em eus gwelet ur vandennad pabored é kipal en o mod dezhe o-unan. Sin an diskar amzer ivez. Al lod vrasañ ag an evnedigoù a vev a-vandennadoù èl-se. Ha just a-walc'h, ar re-mañ en resis a gav mat bras gran ar plant a familh an Aster !